Amb motiu del Dia Mundial de la Seguretat del Pacient, el Ministeri de Sanitat, Consum i Benestar Social ha premiat dos projectes catalans: l'impacte d'una intervenció multimodal en el compliment de la higiene de mans de l'hospital Germans Trias i la implementació d'un checklist en l'atenció inicial de pacients amb infart de miocardi de l'ICS de Catalunya Central i del Sistema d'Emergències Mèdiques (SEM).
Mitjançant una metodologia consensuada amb les comunitats autònomes i amb l'avaluació d'un Comitè Científic Independent es van seleccionar 12 pràctiques de tota Espanya i d'elles dues de Catalunya per a ser reconegudes com un exemple de millora contínua en la Seguretat del Pacient implementades en la pràctica assistencial.
Irma Casas, coordinadora del Grup de Vigilància i Control d'Infecció Nosocomial i metgessa especialista de Medicina Preventiva de l'hospital Germans Trias va recollir el premi per l'estratègia "Impacte d'una intervenció multimodal en el compliment de la higiene de mans".
Es tracta d'un projecte implementat durant el 2018 a tot l'Hospital que ha suposat una millora del 15% en el compliment de la higiene de mans entre els professionals i una reducció en la prevalença i incidència de les infeccions relacionades amb l'assistència sanitària, també conegudes com a infeccions nosocomials.
Entre les diferents accions que van dur a terme, va destacar la posada en marxa de dos cursos de formació continuada en higiene de mans: un en línia, en el qual es van formar 539 professionals, i un altre semi presencial amb un taller de simulació de casos, que van fer més d'un miler de professionals.
Altres accions que van formar part de la intervenció premiada van ser l'elaboració d'un vídeo dirigit a professionals i pacients amb el lema "Busca el teu motiu", que es va difondre per les xarxes socials.
També, en el marc de la celebració del Dia Mundial de la Higiene de mans, es va facilitar als professionals un qüestionari de la OMS sobre la percepció d'aquesta pràctica, on es van valorar els resultats i es va realitzar un sorteig de productes d'higiene entre els participants.
Casas va concloure que l'aplicació d'un programa multidisciplinari i multimodal va tenir un impacte molt positiu en el compliment de la higiene de mans.
Va assenyalar la importància de la implicació de tots els estaments i sobretot de la direcció per dur a terme aquests projectes amb dotacions de recursos i la seva posterior comunicació i difusió efectiva.
L'altre projecte premiat el va presentar el Dr.
Joan Cartanyà, metge de Família de l'EAP Vic Nord, en representació de l'ICS Catalunya Central i del SEM per millorar l'atenció als pacients amb infart de miocardi.
A partir d'un document elaborat conjuntament, una llista de control (checklist) del Codi Infart que recull tots els passos que s'han de fer per atendre aquests pacients, van millorar el temps de resposta davant un cas d'infart de miocardi i van incrementar la seguretat del pacient en tot el procediment.
Aquesta llista és de fàcil utilització i conté tots els passos que cal fer en cas d'atendre una persona amb infart de miocardi.
A partir de preguntes molt concretes, els professionals d'atenció primària poden verificar que s'han fet tots els passos que marca el procediment per tal de garantir la seguretat del pacient.
A més, d'aquesta manera, el SEM disposa de tota la informació detallada i actualitzada, en cas d'haver d'atendre i traslladar el pacient.
En els darrers mesos, una seixantena de persones de la Catalunya Central ja han estat ateses amb aquest nou model i en el 100 % dels casos, el pacient ha estat estabilitzat en l'espera de l'arribada del transport sanitari.
Felicitem als premiats i als seus centres i, sobretot pel seu esforç i treball en millorar la seguretat dels nostres pacients.